Емилиан Грабовскый

**Емилиан Грабовскый**,   *Еміліан Романович Грабовський*, *&nbsp;20. новембер 1892, Ужгород, Угорска Русь, Мадярске кральовство – †&nbsp;20. октобер 1955, Ужгород, Закарпатска область, Украина— подкарпатскый малярь и график, польского походжѣня.

## Биография
Походив зоз  многодѣтной родины польского емигранта, участника повстаня 1863, и быв наймолодшым в родинѣ. Уже в зачаточной школѣ выказав наданость ку мальованю. В септембрѣ 1911, по закончѣню Ужгородской гимназии з одзначѣньом, склав вступный испыт до училища ужиткового умѣня в Будапештѣ (1911–1915). Продовжив штудии на Высшой школѣ вытварного умѣня в Будапештѣ (1915–1917), котру на третьом рочнику мусѣв лишити через финанчну тѣсню. До року 1918 жие во Великой Бани,  *Nagybánya*, де ся прилучать ку богатой традициями великобанской малярской школѣ, але в року 1919 через смерть матери вертать ся до Ужгороду. Ту въедно з Ерделийом, Бокшайом ай иншыми малярями активно ся участнить   творчого живота Подкарпатя. На улици Собранецькой в родичовском домѣ отварять свою майстерню. В  бере участь в малярскых выставках в Ужгородѣ, Мукачовѣ, Береговѣ. Кошицях, помалы доставать вызнаня. 

Несталы заробкы го примушують в року 1926 одыйти до Будапешту, де бывали его братя, и прияти пост рештавратора образох в Мадярском кральовском земледѣлском музею. Але в  економична криза заберать од него ай тот заробок. До Ужгороду ся вертать ещи раз в року 1939, жие во великой худобности, заробляючи на живобытя як помочник библиотекаря мерии аж до року 1944. Аж послѣдне десятьроча свого живота, в повойновой добѣ, мав можность в повности оддати свою енергию умѣню. В року 1946 прияв го за члена Сполок совѣтскых малярьох УССР,  образы Грабовского купуе Державна закупна комисия при Кабинетѣ Министрох УССР. Од року 1945 бере активну участь в областных, републичных и всесоюзных выставках. Зокрема, в року 1947 его образ *Рѣка Латориця* быв експонованый на Всесоюзной умѣлецкой выставцѣ в Москвѣ.

В децембрѣ 1953 в Ужгородѣ ся отворила персонална выставка Грабовского, до котрой ся приготовляв довго й серйозно. Там представив 96 творы, з них — 32 мальбы, иншы — графика. В часѣ организации выставкы умѣлець быв уже тяжко хворый. 20. октобра 1955 Емилиан Грабовскый умер. 

## Творба
Умѣлецке наслѣдство Грабовського обсягуе понад 500 малярскы и графичны творы, переважно пейзажы. В них ся все усиловав точно, правдиво указати краину, майстерно передавав настрой, певный стан природы. Майстру ся удавало влапити и зафиксовати на полотнѣ тот момент, коли послѣдны лучи сонця падуть на землю, а пак уже настане змерьк, або ранну мряку в горах, яка туй-туй ся розыйде. Типовы назвы образох: «Лѣтный змерьк», «Зимова мряка», «Перед бурьов».

Наперек тиску, котрый чинила комунистична влада на умѣлцьох, обы служили идеологичным потребам режиму, Грабовскый продовжовав творити во своем старом штилу, лем на вонок, ту-там додавав своим мальбам назвы, котры мали одбивати совѣтскы политичны реалии : *Колгоспны стогы* (1950), *Путик в колгоспных полях при Доманинцях* (1950).

Окрем пейзажох импресионистичного напряму быв автором карикатур, плакатох. Векша часть робот ся хранит в Закарпатском умѣлецком музею. На родичовской хыжи Грабовского была отворена памятна табла.

## Жерела и одказы
* 
* 
* 
* 

## Референции

Катеґорія:Русиньскы малярї